Civilinė byla Nr. B2-87-580/2022

Teisminio proceso Nr. 2-55-3-02268-2018-4

Procesinio sprendimo kategorija 3.2.3.2.



**VILNIAUS APYGARDOS TEISMAS**

**N U T A R T I S**

2022 m. lapkričio 21 d.

Vilnius

Vilniaus apygardos teismo Civilinių bylų skyriaus teisėja Jūra Marija Strumskienė rengdamasi teismo posėdžiui dėl atsakovo bankrutavusios ir likviduojamos uždarosios akcinės bendrovės „Small Planet Airlines“ pripažinimo pasibaigusiu civilinėje byloje pagal pareiškėjo UAB „Small Planet Airlines“ vadovo Kristijono Kaikario pareiškimą dėl bankroto bylos iškėlimo atsakovui  uždarajai akcinei bendrovei „Small Planet Airlines“

n u s t a t ė :

1. Atsakovo nemokumo administratorius prašo priimti sprendimą dėl įmonės pabaigos.

*Skirtinas teismo posėdis rašytinio proceso tvarka*.

1. Bankroto bylos iškeliamos ir nagrinėjamos Civilinio proceso kodekso (toliau – CPK) nustatyta ginčo teisenos tvarka, išskyrus Juridinių asmenų nemokumo įstatymo (toliau – JANĮ) numatytas išimtis (CPK 1 straipsnio 1 dalis, JANĮ 15 straipsnio 2 dalis). JANĮ imperatyviai nenumato, kad klausimas dėl įmonės pabaigos, ją likvidavus dėl bankroto, turi būti nagrinėjamas žodinio proceso tvarka, todėl dėl teismo posėdžio formos (CPK 153 straipsnis) sprendžia teismas, atsižvelgdamas į šalių prašymus (Lietuvos apeliacinio teismo 2013-05-10 nutartis civilinėje byloje Nr. 2A-1797/2013). Teismas sprendžia, kad byla gali būti nagrinėjama teismo posėdyje rašytinio proceso tvarka.
2. Nemokumo administratorius nurodo, kad dalis įmonės kreditorių iki šiol nenurodė / nepateikė savo banko sąskaitų numerių, todėl dalis neišmokėtų lėšų bus saugomos (deponuotos) nemokumo administratoriaus banko sąskaitoje. Pažymėjo, kad puslapyje www.spa.bankrotas.lt įmonės kreditoriams yra išplatinęs informacinį pranešimą, kuriuo prašė pateikti / atnaujinti savo banko sąskaitų duomenis.
3. Atsižvelgiant į tai, kad ne visi kreditoriai pateikė savo banko sąskaitų numerius ir todėl dalis lėšų liko neišmokėtų, nemokumo administratorius yra įpareigojamas kiekvienam kreditoriui asmeniškai pranešti, kad vadovaujantis JANĮ 99 straipsnio 7 dalimi yra atliekami mokėjimai kreditoriams ir informuoti juos apie būtinybę pateikti / atnaujinti savo banko sąskaitų duomenis. Nemokumo administratorius įpareigojamas iki 2022-12-05 pateikti teismui kreditorių informavimą patvirtinančius duomenis.
4. CPK 235 straipsnio 6 dalyje nurodyta, jog byla gali būti nagrinėjama rašytinio proceso tvarka, kai viena proceso šalis pareiškia prašymą bylą nagrinėti rašytinio proceso tvarka, o kita šalis per teismo nustatytą terminą nepareiškia prieštaravimo dėl tokio bylos nagrinėjimo. Žodinis bylos nagrinėjimas rengiamas, jeigu bet kuris dalyvaujantis byloje asmuo paprašo žodinio bylos nagrinėjimo arba teismas nusprendžia, kad toks nagrinėjimas yra būtinas. Teismas, atsižvelgdamas į CPK 235 straipsnio 6 dalies nuostatą, siūlo kreditoriams pasinaudoti teise pareikšti prieštaravimus dėl rašytinio bylos nagrinėjimo.
5. Vadovaujantis proceso koncentracijos ir ekonomiškumo principu (CPK 7 straipsnis), nemokumo administratoriui pavedama per tris dienas nuo šios nutarties įteikimo dienos apie priimtą nutartį informuoti kreditorius bei pateikti kreditorių informavimą patvirtinančius dokumentus.
6. CPK 133 straipsnio 3 dalis nustato, kad kai byla nagrinėjama iš esmės rašytinio proceso tvarka, apie teismo posėdžio datą, laiką, vietą ir teismo sudėtį skelbiama specialiame teismo tinklapyje.

Teismas, vadovaudamasis CPK 290–292 straipsniais,

n u t a r i a :

prašymą dėl atsakovo bankrutavusios ir likviduojamos dėl bankroto UAB „Small Planet Airlines“ pabaigos nagrinėti teismo posėdyje rašytinio proceso tvarka 2022-12-12 11.00 val.

Siūlyti kreditoriams iki 2022-12-05 pasinaudoti teise pareikšti prieštaravimus dėl rašytinio bylos nagrinėjimo.

Įpareigoti bankroto administratorių iki 2022-12-05 pateikti teismui duomenis apie kiekvieno kreditoriaus asmenišką informavimą dėl vykdomų atsiskaitymų pagal JANĮ 99 straipsnio 7 dalį.

**Įpareigoti bankroto administratorių per 3 dienas nuo šios nutarties įteikimo informuoti kreditorius apie priimtą nutartį bei pateikti kreditorių informavimą patvirtinančius dokumentus.**

Paskelbti specialiame interneto tinklalapyje www.teismai.lt tokio turinio pranešimą:

„Vilniaus apygardos teisme (Gedimino pr. 40/1, Vilnius) 2022-12-12 11.00 val. rašytinio proceso tvarka bus nagrinėjamas nemokumo administratoriaus UAB „Relina“ prašymas priimti sprendimą dėl atsakovo bankrutavusios ir likviduojamos dėl bankroto UAB „Small Planet Airlines“ pripažinimo pasibaigusiu civilinėje byloje pagal pareiškėjo UAB „Small Planet Airlines“ vadovo Kristijono Kaikario pareiškimą dėl bankroto bylos iškėlimo atsakovui uždarajai akcinei bendrovei „Small Planet Airlines“. Bylą nagrinėjant rašytinio proceso tvarka į teismo posėdį dalyvaujantys byloje asmenys nekviečiami ir jame nedalyvauja. Teismo sudėtis: teisėja Jūra Marija Strumskienė. Informacijos teirautis 870668368.“

Nutartis neskundžiama.

Teisėja Jūra Marija Strumskienė